**Sporočilo za medije**

**Ljubljana, 19. maj 2022**

**Kljub nizki brezposelnosti, pestro na Kariernem sejmu MojeDelo.com v Mariboru**

*Ob rekordnem številu delovnih mest na zaposlitveno kariernem portalu MojeDelo.com in rekordno nizki brezposelnosti je imel mariborski* ***Karierni sejem MojeDelo.com*** *pestro. Več kot 50 delodajalcev se je predstavilo* ***v Hotelu City Maribor****, podobno kot lani, pa je sejem obiskalo okoli 1500 obiskovalcev.*

**Razstavljalci v tekmi za nove zaposlene**

V posebnih razmerah, ki trenutno vladajo trgu dela v Sloveniji, se je zbralo več kot 50 domačih in tujih razstavljavcev, ki so na Kariernem sejmu MojeDelo.com iskali nove kadre.   
  
Na zaposlitveno kariernem portal MojeDelo.com je bilo pred obdobjem korone okoli 2000 oglasov za delo, v času korone so oglasi za kratek čas padli na 700 in se kmalu znova dvignili na 2000. Zadnjih nekaj mesecev pa na MojeDelo.com beležijo rekordno število oglasov, teh je že okrog 5500.

**“***Takšne visoke številke oglasov so presenetile tudi vse nas, a so kar logične, če pomislimo na obdobje pandemije, ki je prineslo specifično stanje na trgu dela in nato ponovna oživitev trga. Beležimo rekordno nizko stopnjo brezposelnosti, situacijo pri nas pa je v veliki meri vplivalo tudi oteženo uvažanje delovne sile iz tujine, kjer se pa prav tako soočajo z istimi problemi – torej pomanjkanjem delovne sile***,”** je povedala **Nika Rakonjac, vodja marketinga na MojeDelo.com.**

Nove zaposlene so iskali predstavniki različnih podjetij, med njimi podjetja **Paloma, d. d.,** **Magna Steyr, d. o. o., Engrotuš, d. o. o., Baumuller, d. o. o., Hisense Gorenje Europe, d. o. o., Pivovarna Laško Union, Lidl Slovenija, d. o. o., MAHLE Electric Drives Slovenija d.o.o. Perutnina Ptuj, d. o. o.** in številni drugi.   
Sejma se je udeležilo tudi več avstrijskih podjetij pod okriljem Gospodarske zbornice v Avstriji in številne kadrovske agencije ter Zavod RS za zaposlovanje.

Prav zaposlovanju v tujini je bilo namenjeno predavanje **Nastje Raj iz EURES-a,** ki je predstavila pogoje dela in življenja v Avstriji, ki v veliki meri zanima prav iskalce zaposlitve podravske regije.

**V Podravski regiji so najbolj zaželeni prodajalci**

Kar 300 oglasov za prodajalce za področje podravske regije so letos objavili na MojeDelo.com. Pri delodajalcih je veliko povpraševanja tudi po proizvodnih delavcih, skladiščnikih, delavcih na strojih in komercialistih.

“*V podravski regiji se iščejo podobni tipi poklicev kot drugod po Sloveniji. Največ zanimanja je za monterje, vzdrževalce, CNC operaterje, skladiščnike in IT strokovnjake.  
Podatki za podravsko regijo od leta 2019 do danes kažejo, da se vedno iščejo: prodajalci, skladiščniki, komercialisti, proizvodni delavci, razvijalci programov in to ne glede na dejavnike, ki smo jim priča v zadnjih letih,«* je **povedala Nika Rakonjac, vodja marketinga pri MojeDelo.com.**

**Veliko prilagajanj za delodajalce**

Sicer je pomanjkanje zaposlenih prineslo veliko sprememb na trgu dela, brezposelnost v državi je nizka, delodajalci so primorani iskati in ponuditi bodočim zaposlenim še bolje pogoje dela, med njimi je gotovo pomemben dejavnik način dela.

*“Po anketi, ki so jo izvedli na portalu MojeDelo.com se je izkazalo, da si večina, kar dve tretjini, želi hibridnega modela dela, kar bodo morali v obzir vzeti tudi slovenski delodajalci. Prav tako se je izkazalo, da lahko tisti, ki imajo to možnost, delajo od koderkoli za kogarkoli na svetu. To je velika priložnost za mlade, ki* jim *je blizu digitalni svet, “ pojasnjuje* ***Nika Rakonjac, vodja marketinga na MojeDelo.com.***In prav mlade je v čisto polni predavalnici nagovoril **predavatelj Gorazd Prah,** ki ima dolgoletne izkušnje na področju kariernega svetovanja: *»Želimo, da mladi na trg dela vstopijo samozavestni in odločni, takšni, kot so postali v času svojega šolanja. Želimo, da razumejo, kaj trg dela pomeni in kako deluje, ker bodo te informacije lahko izkoristili kot prednosti pred drugimi. Predvsem pa se morajo zavedeti, da morajo za uspeh vzeti karierno krmilo v svoje roke.«*

Obiskovalce sejma je povabil na karierne točke sejma, kjer so jim HR - specialisti zaposlitvenega portala MojeDelo.com svetovali pri novih kariernih izzivih. Opravili so lahko brezplačno psihometrično testiranje, ki ga delodajalci pogosto uporabljajo pri izbiri najbolj ustreznega kandidata za zaposlitev, in test IQ.   
  
Veliko zanimanje pa je bilo znova pred foto kotičkom za brezplačno profesionalno fotografijo, pa tudi za preizkus znanja jezikov in MS Office programov za pridobitev certifikata.

**Tehnika učenja hitrega spomina**

»*Ljudje smo lahko super ljudje in zakaj bi izkoriščali samo 10 % naših možganov, če jih lahko uporabljamo veliko, veliko ve*č,« se je spraševala **Kaly Kolonič, podjetnica in predavateljica**, ki je učila o tehniki hitrega spomina, ki jo uporabljajo najbolj uspešni ljudje na svetu. »*Kar smo se prej učili nekaj ur bomo zdaj obvladali v nekaj minutah, hitreje razmišljamo, si izjemno hitro zapomnimo stvari, ne pozabimo imen in priimkov ljudi, znamo dajati govore na pamet, se za šalo v nekaj minutah naučimo celoten periodni sistem in se s svetlobno hitrostjo naučimo tujih jezikov,«* je pojasnila podjetnica in predavateljica **Kaly Kolonič.**

**Povezava:** [www.kariernisejem.com](http://www.kariernisejem.com)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**O MojeDelo.com**

MojeDelo.com je največji in najbolj prepoznaven karierno-zaposlitveni portal v Sloveniji. Je prva(top of mind) izbira uporabnikov, ki so na svoji karierni poti pripravljeni narediti naslednji korak. Kot strokovnega in učinkovitega partnerja pri iskanju novih talentov jih že več kot 18 let prepoznava večina slovenskih podjetij, za katera razvijajo orodja in izobraževanja, ki najbolje odgovarjajo na sodobne izzive upravljanja kadrov in rekrutiranja. S strokovno raziskavo Ugled delodajalca merijo uspešnost vlaganj v znamčenje delodajalca in podeljujemo laskave nazive za najuglednejša podjetja, v okviru raziskave HappyIndex® AtWork ponujajo podrobnejši vpogled v motivacijo in zavzetost zaposlenih, z virtualnimi hekatoni in kariernimi dogodki MojeDelo.com pa delodajalce uspešno združujejo s pravimi kandidati.